NUWE XENOFOBIE VERWAG NA 2010 SOKKER
Onderwerp: NUWE XENOFOBIE VERWAG NA 2010 SOKKER Tue Apr 27, 2010 12:51 am
Nuwe vlaag xenofobie ná sokker gevrees
Bewerings dat 'n nuwe vlaag xenofobiese aanvalle kort ná die Wêreldbeker-sokkertoernooi in Suid-Afrika kan uitbreek, word môre met Wes-Kaapse polisiehoofde bespreek.
Mnr. Braam Hanekom van die nie-regeringsorganisasie People Against Suffering, Suppres­sion Oppression and Poverty (Passop) het gister gesê gerugte oor dié soort aanvalle loop wyd en word nie ligtelik opgeneem nie.
Blykbaar doen dié dreigemente so ver as Polokwane, Gauteng en die Wes-Kaap die ronde.
Zimbabwiese burgers in Khayelitsha word blykbaar gewaarsku om ná die sokkertoernooi na hul geboorteland terug te keer, het 'n inwoner gesê. Sy is die eienaar van 'n kleuterskool met sowat 15 buitelandse kinders en wil nie haar naam genoem hê nie.
'n Bekommerde taxibestuurder van Zimbabwe het Die Burger gevra of daar enige waarheid steek in gerugte dat Zimbabwiërs geteiken gaan word.
Hanekom het gesê dié vrese word môre op 'n vergadering met Wes-Kaapse polisiehoofde bespreek.
"Dié gerugte is nie ongegrond nie. Tekens – soos werkloosheid ná die konstruksiefase voor die sokkertoernooi, 'n afplatting van internasionale mediafokus op Suid-Afrika en al hoe meer politieke spanning op grondvlak in die aanloop tot aanstaande jaar se munisipale verkiesings – wys xenofobiese aanvalle kan weer uitbreek."
Die boodskapis nou dat die regering geen xenofobiese aanvalle voor die sokkertoernooi sal duld nie, juis omdat die wêreld se oë op die land gerig is.
Nie veel word gesê oor veiligheidsplanne ná die Wêreldbeker-sokkertoernooi nie.
Dit is 'n ernstige bron van kommer vir buitelanders in Suid-Afrika, het Hanekom gesê.
http://www.dieburger.com/Suid-Afrika/Nuwe-vlaag-xenofobie-n%C3%A1-sokker-gevrees-20100426http://www.dieburger.com/Suid-Afrika/Nuwe-vlaag-xenofobie-n%C3%A1-sokker-gevrees-20100426